Clubs fl-ogħla żewġ diviżjonijiet Ġermaniżi kellhom 10 każijiet pożittivi minn 1,724 test tal-coronavirus. Il-clubs ilhom jitħarrġu bħala gruppi, bit-testijiet jittieħdu qabel is-sessjoni ta’ taħriġ. Ittieħdu diversi miżuri fosthom l-iżolament tal-persuna affettwata. It-team li jimmilita fil-Bundesliga, Cologne, ma kellu ebda infezzjoni oħra tal-Covid-19 wara li tliet persuni ttestjaw pożittivi matul il-ġimgħa li għaddiet. It-tliet players m’għandhomx sintomi iżda għandhom jinżammu fi kwarantina għal 14-il ġurnata. Il-Bundesliga huwa mistenni li jsir l-ewwel kampjonat maġġur fl-Ewropa li jirritorna fl-azzjoni. Uffiċjali ta’ dan il-kampjonat kienu ssuġġerew li l-kampjonat għandu jitkompla nhar id-9 ta’ Mejju iżda l-Gvern Ġermaniż kien ittardja din id-deċiżjoni u d-data tat-tkomplija issa hija mistennija għal nhar is-16 jew it-23 ta’ Mejju. Fi stqarrija uffiċjali, Cologne, qalu li huma biss dawk il-players li ttestjaw negattiv darbtejn konsekuttivi għall-coronavirus li huma permessi li jitħarrġu u jilagħbu. L-Assoċjazzjoni tal-Football Ġermaniż qalet li t-tieni mewġa tat-testijiet se tkun qed issir matul din il-ġimgħa, fejn hawnhekk ukoll jista’ jkun hemm każi iżolati ta’ riżultati pożittivi, speċjalment minħabba l-fatt li wieħed mill-għanijiet ta’ dan it-tieni round huwa li jitnaqqas iċ-ċans ta’ ‘testijiet negattivi foloz’ li qatt ma jistgħu jiġu annullati. Matul il-ġimgħa li għaddiet, il-Kanċillier Ġermaniż, Angela Merkel, qalet li kull deċiżjoni fuq jekk u meta attivitajiet sportivi jistgħu jirritornaw se tkun qed tittieħed nhar l-Erbgħa 6 ta’ Mejju. Il-Bundesliga fil-Ġermanja ilu sospiż sa minn nofs Marzu li għadda minħabba l-pandemija globali tal-coronavirus. L-assoċjazzjoni tal-Football Ġermaniż qalet li ħafna mill-clubs li jimmilitaw fil-Bundesliga jkunu f’riskju li jfallu finanzjarjament jekk il-logħob ma jitkompliex għall-inqas minn Ġunju li ġej.